정조 4년
副校理徐鼎修疏曰。伏以。臣以至愚極陋之姿。居然爲經幄論思之臣。三晝講席。鎭日趨陪。榮已極矣。涯已踰矣。臣誠驚惶感愧。莫知所以致此也。噫。螻蟻賤臣。厚蒙洪造。出入記注。五年于玆。近日月之光。偏沾雨露之私。恩山渥海。未足喩其萬一。而顧此瀛館淸選。是何等責任。前輩名碩。亦且逡巡。況今聖學日新法。筵頻開。此時此職。尤豈容如臣謏寡。所可承當者哉。伏乞聖慈。諒臣至懇。遞臣見職。使公器重而私分安焉。臣固不敢以官職自居。而方當奸凶屛黜。朝著屬淸明之期。義理初伸。世道有底定之望。此政我殿下。轉危爲安。勵精圖新之一大機會也。臣雖愚劣。區區願忠之誠。不後於人。玆敢不顧忌諱。不避僭妄。庸附一得之愚見。敷進八條之陳談。其爲言也。雖未必一一當理。有槪聖心。要旨出於有懷無隱。自盡臣心而已。惟聖明。恕其妄而察其悃焉。其一曰。立規模。以正治本。爲國之道。莫先於立規模。規模不立。而其國能治者。未之有也。夏之忠。殷之質。周之文。卽三代之規模也。文武竝用。漢之規摸也。仁厚立國。宋之規模也。規模立而朝廷正。朝廷正而四方正者。不待漢儒之言。而蓋可知矣。今我殿下。以上聖之姿。承列朝之基。聰明睿智。卓越百王。治法正謨。動遵家法。宜若治具之畢張。俗習之丕變。而近年以來。凶逆輩出。國勢有岌嶪之憂。權柄倒持。人心無止泊之所。朝家訏謨。多出姑息之計。軍國事務。未見悠久之策。此蓋由於規模之不立也。苟究其本。何嘗不基於萬化之源。而竊覸我殿下。寬仁太勝。御下之規不立。好惡或偏。任人之規不立。節文之近於煩碎。治民之規。何以立乎。鋒穎之近於英發。爲政之規。何以立乎。以言乎典學。則三筵之乍行旋撤。而一部論語。尙未了當。以言乎施措。則庶務之略擧多廢。而十行絲綸。徒歸文具。然則殿下爲學爲治之規。其可曰立乎。臣愚死罪。竊以爲凡此數者。莫非殿下一心上工夫。有欠持久之力。又沒誠實底意而然也。今日之所當先務。不出於立規模三字。伏願殿下。恢拓地步。先立標準。以定一代之規模焉。其二曰。和梱內。以篤聖化。君子之道。造端乎夫婦。帝王之治。權輿於齊家。安有家之不齊。而國能治者乎。噫。臣未敢知殿下之梱內。其和乎否乎。今臣以此事。欲熟數之於前。則淚在言先。筆不能下也。惟我中宮殿下。壼德夙著。令聞日章。陰陽協贊之化。拭目而待。本支繁衍之休。延頸以竢。而耕蠶久停。未覩玄紞之儀。春秋漸晼。尙遲螽斯之慶。噫嘻。宮中之事。有非外臣所敢言。而臣民之隱憂永歎。有不能自已者。抑何故也。臣愚死罪。竊以爲我殿下梱內之和。無或歉於周文關睢之化而然耶。固知聖上修齊之德。保無是慮。而萬有一近似於中外之所憂歎者。則豈不爲聖德之大累。臣民之至痛乎。雖以一二事外著者言之。藥院問候。不下循例之批旨。當殿承傳。苟充下品之疲宦。在庭臣僚。莫不相顧而嗟傷。此雖微事。所關非細。顧今慈敎誕宣。吉日已涓。賢門之淑媛將迎。宗社之大慶有望。吾東方億萬年無疆之福。實基於此。臣方攢手顒祝。而第伏念宮梱之內。和睦爲貴。尊卑之間。禮節有嚴。伏願殿下。深留聖意。懋盡雍穆之方。無使樛木之化。小星之詠。專美於古。則豈不休哉。豈不盛哉。其三曰。崇節儉。以革侈風。節用愛人。治國之常規。與奢寧儉。捄世之至訓。天地之生物有限。人心之嗜好無窮。耳目心志之慾。靡所不至。聚斂剝割之政。由玆以興。終至於敗國亡家而後已。寧不懼哉。臣累年記注。日侍文陛。竊覸我殿下寢殿之椽。不過三四。御膳之品。纔止六七。綿被之弊盡而不曾改爲。鋪席之薄陋而未見修葺。凡諸左右器用。淡然無華靡之飾。而至若帑儲宮結。盡屬於度支。高髻侈服。絶禁於閭巷。衛文大布之儉。漢帝露臺之惜。莫過於此。而近年以來。財用日耗。侈風漸盛。地部太倉。無兼月之蓄。市井不賤。有匹帛之奢。以至掖隷。被倡優之服。而殿下不之禁抑。奸臣媚土木之役。而殿下不之斥絶。故末由之弊。莫之救焉。甚至宮家舊第。便作戚里之宅。通衢新構。濫費水衡之錢。該郞之私役陞敍。槪未前聞。外邑之公行貨賂。莫若近日。擧措如此。而國用安得以不竭。習俗如此。而民生安得以不困。臣愚死罪。無或我殿下。外尙崇儉之德。而內忽懋實之工。上行下效。終致俗尙之莫可矯救而然耶。伏願殿下。繼自今凡諸節損之政。先自身家而始。一變侈麗之風。務從朴素之制。則庶幾風習之頓改。而財用之有裕矣。惟殿下深留聖意焉。其四曰。敬大臣。以尊國體。中庸九經。必以敬大臣居一者。其意豈偶然也。朝廷之上。體統爲重。堂陛之間。等級自別。大臣尊然後朝廷尊。朝廷尊然後庶職擧。而百度成矣。投鼠忌器。古人有言。垂紳整笏。庶民屬瞻。若是乎大臣之不可不敬。而今我殿下之於大臣。體貌或忽。委任未專。權有所歸。號令不行於具瞻之地。政出多門。紀綱不振於頹靡之俗。以至於貶座失禮。罪在武將。而西州之泣玦蒼黃。公故引義。位異庶僚。而樞郞之發牌輕遽。似此等事。其可曰敬大臣乎。此所以用捨顚倒。而台扉無十年之相。是非混淆。而朝著少一日之安。時象泮渙。世變層疊。此所謂中流遇風波而失舟揖者也。臣愚死罪。竊以爲我殿下。獨運聖智。不無自信之病。及接臣僚。顯有低視之意。故非不知大臣之可敬。而臨事觸發。禮遇或損。伏願殿下。克盡委任之方。務致敬侍之道焉。其五曰。嚴懲討。以明義理。此事之爲今日大義理。臺閣之紙已毛矣。輿民之舌幾弊矣。區區寸帎之不能無憾於天地之大者。素所蓄矣。今何必復事覼縷。而殿下之病源。實在於當斷而不斷。荏苒爲事。尙靳允兪之音。支蔓層生。迄無乾淨之時。至於近日。三司之公議。又從以一例容貸。罪惡雖已彰著。人心猶且陷溺。或有握手流涕。自許以死友者。或有貽書密通。惟恐其不及者。困獸復鬪。實有貽患之慮。毒獍未除。不無肆惡之憂。言念及此。寧不懍然。惟願殿下。廓揮乾斷。亟行天討。永銷邪穢之類。無累淸明之治焉。其六曰。精選任。以辨賢邪。上天有五行之佐而品物遂。人君治百揆之職而功業洪。君子少人之消長相隨。前漢後漢之興替斯判。此前代之往轍。後人之烟鑑也。我殿下願治之誠。豈不欲審愼於進退賢邪之間。而奸侫之近乎忠則推之赤心。權術之似乎智則容之大度。遂使權威日移於下。主勢日孤於上。終至於沮遏大計。幾危宗社。若論霍氏僭亂之本。則實是漢帝假借之致。此莫非殿下任非其人而馴致今日也。大者如此。其餘何論。然朝廷官爵。本非生色之資。而濫恩或及於小勩。明主嚬笑。豈是輕施之事。而賞典或下於罔功。以言乎將閫。則賤資債帥。微閥麤弁。借勢當路。分據內外。以言乎守令。則江郊賤品。市井富人。拔跡權門。至占郡邑。選用如此。欲求其治。是猶却步而求前。不亦難乎。臣愚死罪。竊以爲殿下凡諸黜陟。未必盡出於公平。而一時取捨。或多牽制於喜怒而然也。伏願殿下。亟祛偏私。明示好惡。勿令薰蕕相混。涇渭同流焉。其七曰。納諫諍。以恢言路。凡今之事勢。可謂傷痛者。固難疏擧。而惟是諫言之無聞。實爲亡國之危兆。若曰袞職無闕。則是不忠也。若曰官師無失。則是不誠也。殿下之五年臨御。果無一事之可言。近日百工之怠惰。又無一言之可規乎。假令聖朝無事。古人尙有憂治而危明。況今朝廷。此何等時也。權奸竊柄。而朝無請劍之直。國事綴旒而世乏排閽之忠。公車之章奏或至。而專事希旨。士夫之風節全銷。而工於謀身。以至五六年。臺閣之上。了無一二人骨鯁之論。此固群下不誠不忠之罪。而臣愚死罪。竊以爲我殿下有以導之也。噫。求言之敎雖懇。而無開納之誠。責躬之意雖勤。而無反省之實。一言之礙逼宮闈。竟致政望之枳塞。一疏之觸犯戚里。至有前席之詰問。袞闕指陳。便成忌諱。阿諛彌縫。還作妙計。似此氣像。實非治世之美事。伏願殿下。益恢虛襟之量。俾開納牖之路焉。其八曰。振紀綱。以勵頹俗。國家之所以維持紀綱是已。故古人比之血脈。人無血脈則死。國無紀綱則亡。此必然之理也。噫。今日之紀綱。可謂末如何矣。科場飭敎。非不申嚴。而換名冒入。相續於禮闈。陵園守直。何等重大。而空齊擅離。至發於摘奸。軍廳驕弁發怒。呵導而詬叱儒臣。該曹郞官。圖免駿奔。而捽打享吏。跟隨之有限。而卿宰之騶率無節。警夜之屢飭。而掖屬之縱橫如常。此等謬習。特其節目間小事。而亦可見紀綱之掃地矣。臣愚死罪。竊以爲我殿下。政令或過於仁恕。而臣隣少勵翼之美。擧措或欠於顚倒。而法禁有解紐之歎。苟不能大振作大奮發。則幾何不朝廷不尊。王綱漸頹乎。然此非一朝一夕之所可赫然發憤粹然釐革者也。須以公平正大之心。施諸政措事爲之間。今日行一善政。明日行一善政。直必擧枉必措。功必賞罪必罰。使事事而飭勵。人人而懲勸。則何患乎紀綱之不振。頹俗之不勵乎。然苟求其本。則都不外殿下本源之工而已。若使天理人慾。公私邪正之分。瞭然於方寸之間。而知所以取捨焉。則非但頹綱可以振肅。抑臣所陳各條之病。亦必由此而有蘇擧之休矣。伏願殿下。勉哉勉哉。嗚呼。今日之所可言者。豈止於此數者。而如論其最急務者。莫先乎此。憂愛之極。冒昧至此。惟殿下勿以人而廢其言焉。省疏具悉。八條陳列。無非箚着切肌之說。有改無勉。思副爾敢言之誠也。其中或有可以裁處者。原疏下廟堂。如有覆奏者。使之覆奏。